2002 óta versenyez a profik között. Karrierje során eddig egyéniben nem tudott WTA-tornát nyerni, hét döntőt veszített el, az ITF-tornákon azonban 20 alkalommal végzett az első helyen. Párosban a 35 ITF-tornagyőzelem mellett WTA-tornán 25 alkalommal diadalmaskodott, köztük pályafutása első legnagyobb sikerét elérve 2011-ben a Roland Garroson, oldalán honfitársával, Andrea Hlaváčkovával, 2012-ben a wimbledoni teniszbajnokságon, néhány héttel később ugyanazon a helyszínen, de már a londoni olimpián, majd a US Openen és az év végi világbajnokságon is döntőbe jutottak, azonban mind a négyszer vereséget szenvedtek. A 2013-as Roland Garroson honfitársa, František Čermák oldalán vegyes párosban diadalmaskodott, miután néhány hónappal korábban az Australian Openen is a döntőig jutottak. A 2013-as US Openen Andrea Hlaváčkovával párosban megszerezte harmadik Grand Slam-tornagyőzelmét. A 2016-os riói olimpián vegyes párosban Radek Štěpánekkel bronzérmet szerzett.